สรุปภาวะตลาดต่างประเทศ ประจำวันที่ 2 ต.ค. 2562
สรุปภาวะตลาดต่างประเทศ ประจำวันที่ 2 ต.ค. 2562
สรุปภาวะตลาดต่างประเทศ ประจำวันที่ 2 ต.ค. 2562
3 ต.ค. 2562

ดัชนีดาวโจนส์ตลาดหุ้นนิวยอร์กปิดทรุดตัวลงอย่างหนักเมื่อคืนนี้ (2 ต.ค.) เนื่องจากความวิตกกังวลเกี่ยวกับสงครามการค้าครั้งใหม่ระหว่างสหรัฐและยุโรป นอกจากนี้ นักลงทุนยังกังวลเกี่ยวกับภาวะเศรษฐกิจชะลอตัวในสหรัฐ หลังจากตัวเลขจ้างงานภาคเอกชนขยายตัวในอัตราที่ชะลอลง และภาคการผลิตหดตัวลงติดต่อกันเป็นเดือนที่สอง
ดัชนีเฉลี่ยอุตสาหกรรมดาวโจนส์ปิดที่ 26,078.62 จุด ร่วงลง 494.42 จุด หรือ -1.86% ขณะที่ดัชนี S&amp;P500 ปิดที่ 2,887.61 จุด ลดลง 52.64 จุด หรือ -1.79% ส่วนดัชนี Nasdaq ปิดที่ 7,785.25 จุด ลดลง 123.44 จุด หรือ -1.56%
 
ตลาดหุ้นยุโรปปิดร่วงลงเมื่อคืนนี้ (2 ต.ค.) เนื่องจากนักลงทุนวิตกกับการทำสงครามการค้าครั้งใหม่ระหว่างสหรัฐและยุโรป หลังจากองค์การการค้าโลก (WTO)  มีมติเห็นชอบให้รัฐบาลสหรัฐเก็บภาษีสินค้านำเข้าจากยุโรป ขณะที่การเจรจาการค้าระหว่างสหรัฐและจีนก็ยังไม่ได้ข้อสรุป นอกจากนี้ นักลงทุนยังกังวลเกี่ยวกับภาวะเศรษฐกิจโลกที่ชะลอตัวลงด้วย
ดัชนี Stoxx Europe 600 ร่วง 2.70% ปิดที่ 377.52 จุด
ดัชนี CAC-40 ตลาดหุ้นฝรั่งเศสปิดที่ 5,422.77 จุด ร่วง 174.85 จุด หรือ -3.12%, ดัชนี DAX ตลาดหุ้นเยอรมันปิดที่ 11,925.25 จุด ร่วง  338.58 จุด หรือ -2.76% และ ดัชนี FTSE 100 ตลาดหุ้นลอนดอนปิดที่ 7,122.54 จุด ร่วง 237.78 จุด หรือ -3.23%
 
ตลาดหุ้นลอนดอนปิดร่วงลงเมื่อคืนนี้ (2 ต.ค.) โดยถูกกดดันจากความวิตกเกี่ยวกับภาวะเศรษฐกิจโลก ท่ามกลางความขัดแย้งด้านการค้าครั้งใหม่ระหว่างสหรัฐและสหภาพยุโรป (EU) หลังจากที่องค์การการค้าโลก (WTO)  มีมติเห็นชอบให้รัฐบาลสหรัฐเก็บภาษีสินค้านำเข้าจากยุโรป ขณะที่การเจรจาการค้าระหว่างสหรัฐและจีนก็ยังไม่ได้ข้อสรุป นอกจากนี้ นักลงทุนยังกังวลเกี่ยวกับความไม่แน่นอนที่อังกฤษจะต้องถอนตัวออกจาก EU (Brexit) ภายในสิ้นเดือนต.ค.นี้
ดัชนี FTSE 100 ตลาดหุ้นลอนดอนปิดที่ 7,122.54 จุด ร่วงลง 237.78 จุด หรือ -3.23%
 
สัญญาทองคำตลาดนิวยอร์กปิดพุ่งขึ้นเมื่อคืนนี้ (2 ต.ค.) เนื่องจากนักลงทุนยังคงเดินหน้าซื้อสินทรัพย์ปลอดภัย ท่ามกลางความวิตกกังวลเกี่ยวกับการชะลอตัวของเศรษฐกิจสหรัฐ หลังจากมีรายงานว่า ตัวเลขจ้างงานภาคเอกชนขยายตัวในอัตราที่ชะลอลงในเดือนก.ย. ขณะที่ภาคการผลิตหดตัวลงติดต่อกันเป็นเดือนที่ 2
สัญญาทองคำตลาด COMEX (Commodity Exchange) ส่งมอบเดือนธ.ค. พุ่งขึ้น 18.9 ดอลลาร์ หรือ 1.27% ปิดที่ 1,507.9ดอลลาร์/ออนซ์
สัญญาโลหะเงินส่งมอบเดือนธ.ค. เพิ่มขึ้น 38.1 เซนต์ หรือ 2.2% ปิดที่ 17.683 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 8.3 ดอลลาร์ หรือ 0.94% ปิดที่ 894.4 ดอลลาร์/ออนซ์
ส่วนสัญญาพัลลาเดียมส่งมอบเดือนธ.ค. พุ่งขึ้น 34.80 ดอลลาร์ หรือ 2.1% ปิดที่ 1,665.50 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (2 ต.ค.) หลังจากสหรัฐเปิดเผยสต็อกน้ำมันดิบเพิ่มขึ้นเป็นสัปดาห์ที่ 3 ติดต่อกัน นอกจากนี้ การเปิดเผยข้อมูลเศรษฐกิจที่ซบเซาของสหรัฐยังส่งผลให้นักลงทุนวิตกกังวลว่า ภาวะเศรษฐกิจที่อ่อนแออาจทำให้ความต้องการใช้น้ำมันชะลอตัวลงด้วย
สัญญาน้ำมันดิบ WTI ส่งมอบเดือนพ.ย. ลดลง 98 เซนต์ หรือ 1.8% ปิดที่ 52.64 ดอลลาร์/บาร์เรล
สัญญาน้ำมันดิบเบรนท์ส่งมอบเดือนธ.ค. ร่วงลง 1.20 ดอลลาร์ หรือ 2% ปิดที่ 57.69 ดอลลาร์/บาร์เรล
 
ดอลลาร์สหรัฐอ่อนค่าลงเมื่อเทียบกับสกุลเงินเยนและยูโร ในการซื้อขายที่ตลาดปริวรรตเงินตรานิวยอร์กเมื่อคืนนี้ (2 ต.ค.) เนื่องจากนักลงทุนวิตกกังวลเกี่ยวกับแนวโน้มเศรษฐกิจสหรัฐ หลังจากตัวเลขจ้างงานภาคเอกชนขยายตัวในอัตราที่ชะลอลงในเดือนก.ย. ขณะที่ภาคการผลิตหดตัวลงหนักสุดในรอบกว่า 10 ปี
ดอลลาร์สหรัฐอ่อนค่าเมื่อเทียบกับเงินเยน ที่ระดับ 107.20 เยน จากระดับ 107.74 เยน แต่ดอลลาร์แข็งค่าเมื่อเทียบกับฟรังก์สวิส ที่ระดับ 0.9976 ฟรังก์ จากระดับ 0.9931 ฟรังก์ และแข็งค่าเมื่อเทียบกับดอลลาร์แคนาดา ที่ระดับ 1.3315 ดอลลาร์แคนาดา จากระดับ 1.3214 ดอลลาร์แคนาดา
ยูโรแข็งค่าเมื่อเทียบกับดอลลาร์สหรัฐ ที่ระดับ 1.0958 ดอลลาร์ จากระดับ 1.0936 ดอลลาร์ ขณะที่เงินปอนด์แข็งค่าขึ้นแตะที่ระดับ 1.2305 ดอลลาร์ จากระดับ 1.2300 ดอลลาร์ และดอลลาร์ออสเตรเลียแข็งค่าขึ้นสู่ระดับ 0.6705 ดอลลาร์สหรัฐ จากระดับ 0.6704 ดอลลาร์สหรัฐ